OpenLLM-France/wikimedia huggingface dataset:
# Les Botigues de Sitges

Les Botigues de Sitges és un poble del municipi de Sitges al límit del seu terme municipal amb Castelldefels. Destaca per la seva proximitat al mar, la seva platja (anomenada de Les Botigues) i pel Port Ginesta, port esportiu inaugurat el 1986 i que el 2007 es convertí en el més gran de Catalunya. El 7 de setembre de 2010, a la desena etapa de la Volta Ciclista a Espanya, la cursa va fer el seu pas pel cim del Rat Penat, urbanització de Les Botigues, i va ser catalogat com a port de primera categoria, 4,4 quilòmetres de pujada, un desnivell de 455 metres i un pendent mitjà del 10,3%.

## Història

L'origen de la segregació d'aquest territori del que després seria la comarca del Baix Llobregat és a mitjans del segle xii, quan el territori entre la Falconera i la Cova Fumada passà a formar part del monestir de Sant Vicenç del Garraf (o de Pedrabona), malgrat haver format part anteriorment del terme de la Baronia d'Eramprunyà (un ens centrat al contemporani Gavà i que a més abastava els actuals Begues, Castelldefels, Viladecans i Sant Climent de Llobregat i part de Sitges i Sant Boi de Llobregat).
Així, l'any 1163 el rei Alfons el Cast feu donació del territori per a la fundació d'un priorat canonical a Sant Vicenç del Garraf seguint la regla de Sant Agustí. L'emplaçament del monestir es pensa que fou el de l'actual masia de Can Lluçà, a prop de Campdàsens, però que l'historiador local Rafael Mateos ubica a l'anomenat als mapes Castellet, prop del poblet de Garraf, on tothom el coneix com a Castellot. D'entre les donacions que va rebre el monestir, el 22 d'abril del 1184 Ramon Bremon i la seva esposa Ermessenda feren donació de l'alou que tenien al lloc dit Vilar d'Esperan (o Vilar Desperan, que podria significar vilar de la pedra), és a dir, l'actual Botigues, que seria, llavors, un barri o poblat mariner de Castelldefels. Per tant, un territori vinculat a la baronia d'Eramprunyà i a l'església de Santa Maria de Castelldefels.
El 1382 el monestir ja era en franca decadència i algunes dependències es trobaven en ruïna. Poc temps després, el 1413, el darrer prior feu donació a la Pia Almoina de la Seu de Barcelona per por de les incursions dels pirates. Això assenyalà la vinculació definitiva del territori de les Botigues a la vila de Sitges, donat que La Pia Almoina ja era la senyora feudal de Sitges des del 1342 i de Campdàsens i Garraf des del 1394.
El nom de Les Botigues prové de les barraques on els pescadors guarden l'ormeig, els estris de pesca.

## Referències

* ↑ Gallego, Mari Carmen. diari La Vanguardia. Les Botigues de Sitges, un barrio en tierra de nadie, 08 juny 2015.
* ↑ Mateos Ayza, Rafael. Ajuntament de Sitges. "Història de Garraf", 2003.
* ↑ Campmany i Guillot, Josep. Diputació de Barcelona. "Campdàsens, Garraf i Jafre. Els confins occidentals del terme d'Eramprunyà de l'alta edat mitjana al segle XV", dins Actes de la III Trobada d'Estudiosos del Garraf, 19 i 20 de novembre de 1998, 2000.

## Enllaços externs

* Web del Consell de les Botigues de Sitges Arxivat 2014-02-20 a Wayback Machine.
* Port Ginesta
# Marc Emili Escaure (pompeià)

Marc Emili Escaure (en llatí Marcus Aemilius Escaurus) va ser un militar romà. Era fill de Marc Emili Escaure (governador) i de Múcia Tèrcia, que havia estat esposa de Gneu Pompeu Magne. Per tant, va ser germanastre de Sext Pompeu Pius al que va acompanyar a Àsia després de la derrota de la seva flota a la batalla de Miles, a Sicília, però va acabar entregant-lo als generals de Marc Antoni l'any 35 aC.
Després de la batalla d'Àccium va caure en mas d'Octavi August (31 aC) i va ser condemnat a mort, però es va lliurar per la intercessió de la seva mare Múcia davant August que finalment el va perdonar.

## Referències

* ↑ Smith, William (ed.). Dictionary of Greek and Roman Biography and Mythology. Volum III. Londres: John Murray, 1876, p. 738.
# Mesòfil

Mesòfil és l'organisme viu o la comunitat d'organismes que viuen òptimament en ambients amb valors mitjans d'un determinat factor ecològic, especialment la humitat i la temperatura, típicament entre els 20 i 45 °C, i que es desenvolupa malament en condicions extremes. Per tant, s'oposa a conceptes com termòfil, criòfil, psicròfil o extremòfil.
No s'ha de confondre amb el mesofil·le que és la part del mig d'una fulla.
Aquest terme s'aplica principalment a microorganismes.
Els hàbitats d'aquests microorganismes inclouen especialment el formatge, iogurt, i els microorganismes mesòfils sovint s'inclouen en els processos per fer la cervesa i el vi.

## Referències

* ↑ Willey, Joanne M., Linda Sherwood, Christopher J. Woolverton, and Lansing M. Prescott. Prescott, Harley, and Klein's Microbiology. New York: McGraw-Hill Higher Education, 2008. Print.

## Enllaços externs

* TERMCAT
# Modulació per fase contínua

La modulació per fase contínua o CPM (de l'anglès Continuous Phase Modulation) és un mètode de modulació de dades que generalment s'utilitza en mòdems sense fils. A diferència d'altres tècniques de modulació de fase digitals, on la fase de l'ona portadora és resetejada ràpidament a zero al principi de cada símbol (ex:M-PSK), en la modulació CPM la fase de l'ona portadora és modulada d'una manera contínua. Per exemple, amb el QPSK la fase de l'ona portadora salta instantàniament d'un sinus a un cosinus (és a dir, un desplaçament de fase de 90 graus) sempre que un dels dos bits del missatge del símbol actual es diferenciï dels bits de missatge del símbol anterior. A més a més, la modulació CPM normalment s'implementa en forma d'ona constant, és a dir, l'ona portadora transmesa és constant. Per tant, la modulació CPM és molt interessant per raó de la continuïtat de la seva fase que rendeix una alta eficàcia espectral, i la forma d'ona constant rendeix una excel·lent eficàcia de potència. El principal desavantatge és l'alta complexitat requerida per un receptor òptim.

## Bibliografia

* Leon W. Couch II, "Digital and Analog Communication Systems, 6th Edition", Prentice-Hall, Inc., 2001. ISBN 0-13-081223-4
* CPM minimum distance calculator (MLSE/MLSD bound)
# Periheli

El periheli (del grec peri = al voltant, helios = sol) és la mínima distància en què es troba un cos del sistema solar que gira al voltant del Sol. Per tant, és un àpside.
Per analogia, també s'anomena la distància mínima de l'òrbita d'un cos respecte al cos al qual orbita amb el prefix peri-, deixant la terminació per designar el cos central de l'òrbita. Així, el punt mínim d'una òrbita rep aquestes terminologia:
* Periastre: La mínima distància d'un cos a l'estrella que orbita.
* Perigeu: La mínima distància de la Lluna a la Terra.
En els elements orbitals, es representa per la lletra $\ q$. Si $\ a$ és el semieix major de l'òrbita i $\ e$ l'excentricitat, llavors el periheli es calcula així:
    $\ q=a(1-e)$

## Vegeu també

* Afeli
# Permanganat

El permanganat és el nom general per un compost químic oxoanió que contingui manganat (VII) ió, (MnO₄$^−$). Com que l'estat d'oxidació del manganès és el +7, l'ió permanganat(VII) és un fort agent oxidant. L'ió té geometria terahèdrica. Les solucions de permanganat són de color porpra i són estables en pH neutre o medis lleugerament alcalins.
En una solució àcida el permanganat(VII) es redueix a un estadi d'oxidació +2 incolor de manganès II (Mn$^{2+}$) ió.
    8 H+ + MnO₄$^−$ + 5 e$^−$ → Mn$^{2+}$ + 4 H₂O
En solucions molt bàsiques el permanganat(VII) o bé es redueix a l'estat d'oxidació +4marró del diòxid de manganès MnO₂ o al verd de l'estadi d'oxidació +6 del manganat MnO₄$^{2−}$.
    2 H₂O + MnO₄$^−$ + 3 e$^−$ → MnO₂ + 4 OH$^−$
    MnO₄$^−$ + e$^−$ → MnO₄$^{2−}$

## Producció

Els permanganats es produeixen per oxidació dels compostos de manganès com el clorur de manganès o sulfat de manganès per agents fortament oxidants, per exemple, hipoclorit de sodi o diòxid de plom:
    2 MnCl₂ + 5 NaClO + 6 NaOH → 2 NaMnO₄ + 9 NaCl+ 3 H₂O
    2 MnSO₄ + 5 PbO₂+ 3 H₂SO₄ → 2 HMnO₄+ 5 PbSO₄ + 2 H₂O
També pot produir-se per dismutació de manganats, ambdiòxid de manganès com subproducte:
    3 Na₂MnO₄ + 2 H₂O → 2 NaMnO₄ + MnO₂ + 4 NaOH

## Propietats

Els permanganats(VII) són sals d'àcid permangànic. El permanganat(VII) és un oxidant fort i similar al perclorat. Per tant, és comú en anàlisis qualitatives que impliquen reaccions de permanganometria. A més és estable.
Un permanganat pot oxidar una amina a compost nitro, un alcohol a cetona, un aldehid a àcid carboxílic, un alquè terminal a àcid carboxílic, àcid oxàlic a diòxid de carboni, i un alquè a diol. Aquesta llista no és exhaustiva.

## Compostos

* Permanganat d'amoni, NH₄MnO₄
* Permanganat de calci, Ca(MnO₄)₂
* Permanganat de potassi, KMnO₄
* Permanganat de sodi, NaMnO₄

## Vegeu també

* Perclorat, un ió similar amb clor
* Cromat, que és isoelectrònic amb el permanganat

## Referències

* ↑ Oxidation by permanganate: synthetic and mechanistic aspects Sukalyan Dash, Sabita Patel and Bijay K. Mishra Tetrahedron Volume 65, 2009, Pages 707-739 doi:10.1016/j.tet.2008.10.038
* ↑ OS 52:77 http://www.orgsynth.org/orgsyn/pdfs/CV6P0803.pdf
* ↑ OS 43:87 http://www.orgsynth.org/orgsyn/pdfs/CV5P0845.pdf
* ↑ OS 39:51 http://www.orgsynth.org/orgsyn/pdfs/CV4P0467.pdf
* ↑ OS 10:82 http://www.orgsynth.org/orgsyn/pdfs/CV2P0538.pdf
* ↑ OS 16:39 http://www.orgsynth.org/orgsyn/pdfs/CV2P0315.pdf
* ↑ OS 60:11 http://www.orgsynth.org/orgsyn/pdfs/CV7P0397.pdf
* ↑ Kovacs KA, Grof P, Burai L, Riedel M «Revising the Mechanism of the Permanganate/Oxalate Reaction». J. Phys. Chem. A, 108, 2004, pàg. 11026. DOI: 10.1021/jp047061u.
* ↑ OS 11:52 http://www.orgsynth.org/orgsyn/pdfs/CV2P0307.pdf
# Peròxid orgànic

Els peròxids orgànics són compostos orgànics que contenen el grup funcional peròxid (ROOR'). Si la R' és hidrogen, el compost s'anomena hidroperòxid orgànic. Els perèsters tenen l'estructura general RC(O)OOR. L'enllaç O-O es trenca fàcilment i forma radicals lliures de la forma RO·. Per tant, els peròxids orgànics són útils com iniciadors radicals per a certs tipus de polimerització, com les resines epoxi usades en plàstics reforçats. Tanmateix, la mateixa propietat pot servir per polimeritzacions explosives. Els peròxids orgànics com també els peròxids inorgànics són poderosos agents emblanquinadors.

## Referències

* ↑ Herbert Klenk, Peter H. Götz, Rainer Siegmeier, Wilfried Mayr "Peroxy Compounds, Organic" in Ullmann's Encyclopedia of Industrial Chemistry 2002, Wiley-VCH, Weinheim. doi:10.1002/14356007.a19_199

## Enllaços externs

* OSH Answers - organic peroxides
* Peroxide disposal Arxivat 2011-10-09 a Wayback Machine.
* Organic Peroxide Producers Safety Division Arxivat 2010-11-28 a Wayback Machine.. Oct. 2011. The Society of the Plastics Industry. 24 Oct. 2011.
# Picadeta

La picadeta (en pronúncia valencianomerdional, picaeta) és un entremès típic dels llauradors al País Valencià, i es pren abans de qualsevol àpat, llevat del desdejuni, per a obrir la fam o «fer boca». La picaeta tradicional es compon de tramussos, cacauets i salmorra (olives, carlota, pebrera, floricol, cogombrets, etc. en aigua salada), i ocasionalment, anxoves. A la ciutat de València també és costum menjar tellines com a picadeta abans de la paella. En l'actualitat, s'hi inclou papes (creïlles fregides) i fruits secs. Aquest àpat és el tradicional entremès valencià que predata a la tapa, que per altra banda són millor valorades davant de la picaeta de pobres. Per tant, trobem la picaeta als bars i tavernes més que no als restaurants.

## Referències

* ↑ «picadeta». Diccionari normatiu valencià. Acadèmia Valenciana de la Llengua.
* ↑ Morales, Joan. Caps de setmana gastronòmics: la volta a Catalunya en 52 plats. Ara Llibres, p. 62. ISBN 978-84-932296-3-4.

## Enllaços externs

* «Una picadeta no és un piscolabis», Vicent Marco. Valenciaplaza, 1 de maig de 2018
Gastronomia dels territoris catalanoparlants :
Part de {{Cultura de Catalunya}} :
Companatges i condiments :
# Cindy Parlow

Cynthia Marie Parlow, coneguda com a Cindy Parlow, (Memphis, Estats Units 1978) és una jugadora de futbol estatunidenca, ja retirada, guanyadora de tres medalles olímpiques.

## Biografia

Va néixer el 8 de maig de 1978 a la ciutat de Memphis, població situada a l'estat de Tennessee.

## Carrera esportiva

Membre dels Atlanta Beat, va participar, als 18 anys, en els Jocs Olímpics d'Estiu de 1996 realitzats a Atlanta (Estats Units), on en la primera edició en la qual la competició femenina formà part del programa oficial aconseguí guanyar la medalla d'or amb la selecció femenina nord-americana. En els Jocs Olímpics d'Estiu de 2000 realitzats a Sydney (Austràlia) aconseguí guanyar la medalla de plata i en els Jocs Olímpics d'Estiu de 2004 realitzats a Atenes (Grècia) aconseguí guanyar novament la medalla d'or.
Al llarg de la seva carrera ha guanyat dues medalles en la Copa del Món Femenina de Futbol, guanyant l'edició de 1999.
# Estaires

Estaires (en neerlandès Stegers) és un municipi francès, situat a la regió dels Alts de França, al departament del Nord, que forma part de la Westhoek. L'any 2006 tenia 5.899 habitants. Limita al nord-oest amb Neuf-Berquin, al nord amb Le Doulieu, al nord-est amb Steenwerck a l'est amb Sailly-sur-la-Lys, al sud amb La Gorgue, i al sud-oest amb Merville.

## Fills il·lustres

* Pierre Joseph Candeille (1744-1827), cantant i compositor.

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 4.934 | 5.003 | 5.350 | 5.317 | 5.434 | 5.691 |
| Des de 1962: població sense dobles comptes ||||||

## Administració

Llista d'alcaldes :
| Període | Identitat | Partit |
| 1985-1986 | Jeanine Douche | |
| 1986-1998 | Georges Ficheux | |
| 1998-2008 | Josette Fruchart | Unió pel Nord |
| 2008- | Bruno Ficheux | Divers droite |
# Ismenius Lacus

Ismenius Lacus és una característica d'albedo a la superfície de Mart, localitzada amb el sistema de coordenades planetocèntriques a 39.67 ° latitud N i 30 ° longitud E. El nom va ser aprovat per la UAI l'any 1958 i fa referència a Llac Ismenia, forma poètica per descriure Tebes.

## Referències

* ↑ "Ismenius Lacus". Gazetteer of Planetary Nomenclature. USGS Astrogeology Research Program. (anglès)
* ↑ Proceedings of the General Assembly in Transactions of the International Astronomical Union. XB, 1958, through XXVB, 2003.

## Enllaços externs

* «Localitzador d'estructures astrogeològiques». Google Mars.
# Orghana

Orghana, Orkina, Arghanah, Orakina o Ergene Khatun fou una princesa oirat de l'Imperi Mongol i governant del Kanat de Txagatai primer en nom del seu marit absent i després del seu fill menor. Era descendent del cap oirat Qutuqi Beqi, i de la princesa Chechigyen, filla de Genguis Kan.
Es va casar amb Kara Hülëgü, net de Txagatai Khan i fill de Mutugen. El seu marit fou confirmat com a kan de l'ulus de Txagatai Khan el 1242, per voluntat de l'avi (amb l'acord en el seu moment de Genguis Kan) i del gran Khan Ogodei (que havia mort el 1241). Però el nou gran kan Guyuk no simpatitzava amb l'elecció d'un net com successor mentre hi havia fills vius i el 1246 el va deposar i va nomenar un príncep que era amic personal seu, Yesü Möngke, cinquè fill de Txagatai Khan i, per tant, oncle de Kara Hülëgü.
Quan els tuluïdes van substituir als ogodeïdes el 1251, Kara Hülëgü va donar suport al nou gran kan Mongke, un tuluïda, i aquest va deposar a Yesü Möngke i va nomenar altre cop a Kara Hülëgü (1252) i el va enviar a l'ulus de Txagatai per assolir el control dels afers i executar al seu oncle deposat. No obstant va morir en el camí de retorn. La seva esposa Orghana, que ja era al kanat, va portar a terme l'execució ordenada en nom del seu espòs. Mongke li va permetre governar com a regent en nom del seu fill menor d'edat Mubarak Xah. Va governar del 1252 al 1261. Rashid al-Din diu que li va organitzar un banquet a Hulegu (el futur kan il-kànida de Pèrsia) quan el seu exèrcit anava per Àsia central cap a l'Iran el 1255.
El 1260, mort Mongke, va esclatar la guerra civil, i Arik Boke va enviar a Alghu a Beshbalik per consolidar el seu poder. Alghu va apartar a Orghana del govern i aquesta va haver de fugir a Mongòlia (1261). Aprofitant la lluita entre Arik Boke i Kubilai Khan, Alghu va actuar com un kan autònom, i es va posar al costat de Kubilai, matant als oficials d'Arik Boke. Després de diverses batalles, Arik Boke va enviar a Masud Beg i Orghana a entrevistar-se amb Alghu per negociar la pau. Alghu es va casar amb la bella, intel·ligent i discreta Orghana i va nomenar (o confirmar) a Masud com a virrei a Transoxiana.
A la mort d'Alghu el 1266, Orghana va nomenar al seu propi fill (del primer matrimoni), Mubarak Shah, com a kan. Això va molestar al gran kan Kubilai Khan que va enviar a Barak Khan per agafar el poder a Txagatai. Després d'uns mesos va usurpar el tron de Mubarak Shah amb el suport de la noblesa mongola. Orghana probablement va morir en aquest temps.

## Bibliografia

* R. Grousset, L'empire des steppes
# Eleccions legislatives de Corea del Sud de 2024

Les eleccions legislatives de Corea del Sud de 2024 es van celebrar el 10 d'abril, escollint els nous 300 membres de l'Assemblea Nacional, dels quals 254 pel mètode d'escrutini uninominal majoritari i els 46 restants per representació proporcional amb llista de partit.
La coalició Aliança Demòcrata, impulsada pel PD i amb la participació del Partit Progressista i la Nova Aliança Progressista (coalició del PRB, PDO i el PSD) va mantenir el control de l'Assemblea, derrotant al Partit del Poder Popular i el seu partit satèl·lit Partit Popular del Futur. Per altra banda, el Partit de la Reconstrucció de Corea, de l'ex-ministre de Justícia Cho Kuk, aconseguiria entrar amb 12 escons.

## Resultats

Resultats nacionals :
| Partits | Partits | Partits | Circum. | Circum. | Circum. | Proporcional | Proporcional | Proporcional | Total | +/- |
| Partits | Partits | Partits | Vots | % | Escons | Vots | % | Escons | Total | +/- |
| | | Partit Demòcrata | 14.758.083 | 50,48 | 161 | 7.567.459 | 26,70 | 8 | 169 | 6 |
| | | Partit Progressista | 302.925 | 1,04 | 1 | 7.567.459 | 26,70 | 2 | 3 | 3 |
| | | Nova Aliança Progressista | 14.271 | 0,05 | 0 | 7.567.459 | 26,70 | 2 | 2 | 2 |
| | | Independents | | | | 7.567.459 | 26,70 | 2 | 2 | 2 |
| | Total Aliança | Total Aliança | 15.075.279 | 51,57 | 162 | 7.567.459 | 26,70 | 14 | 176 | 4 |
| | Partit del Poder Popular | Partit del Poder Popular | 13.179.769 | 45,08 | 90 | | | | 90 | 6 |
| | Partit Popular del Futur | Partit Popular del Futur | | | | 10.395.264 | 36,67 | 18 | 18 | 1 |
| | Partit de la Reconstrucció | Partit de la Reconstrucció | | | | 6.874.278 | 24,25 | 12 | 12 | 12 |
| | Partit Nova Reforma | Partit Nova Reforma | 195.147 | 0,67 | 1 | 1.025.775 | 3,62 | 2 | 3 | 3 |
| | Partit Liberal d'Unificació | Partit Liberal d'Unificació | 18.700 | 0,06 | 0 | 642.433 | 2,27 | 0 | 0 | = |
| | Partit de la Justícia - Verds | Partit de la Justícia - Verds | 107.029 | 0,37 | 0 | 609.313 | 2,15 | 0 | 0 | 6 |
| | Partit Nou Futur | Partit Nou Futur | 200.502 | 0,69 | 1 | 483.827 | 1,71 | 0 | 1 | 1 |
| | Altres partits | Altres partits | 47.942 | 0,16 | 0 | 746.170 | 2,63 | 0 | 0 | = |
| | Independents | Independents | 409.761 | 1,40 | 0 | | | | 0 | = |
| Vots vàlids | Vots vàlids | Vots vàlids | 29.234.129 | 98,63 | | 28.344.519 | 95,58 | | | |
| Vots blancs i invàlids | Vots blancs i invàlids | Vots blancs i invàlids | 406.790 | 1,37 | | 1.309.931 | 4,42 | | | |
| Total | Total | Total | 29.640.919 | 100 | 254 | 29.654.450 | 100 | 46 | 300 | = |
| Abstenció | Abstenció | Abstenció | 14.604.633 | 33,01 | | 14.625.561 | 33,03 | | | |
| Inscrits/participació | Inscrits/participació | Inscrits/participació | 44.245.552 | 66,99 | | 44.280.011 | 66,97 | | | |

## Referències

* ↑ «Political parties in full-fledged election mode as April 10 voting nears» (en anglès), 20-02-2024. Arxivat de l'original el 2024-02-29. [Consulta: 17 desembre 2024].
* ↑ «2024. 4. 10.(수) 실시 제22대 국회의원선거 주요사무일정표» (en coreà). Arxivat de l'original el 2024-11-30. [Consulta: 17 desembre 2024].
# Pooja Sharma

Pooja Sharma (Delhi, 7 de juliol de 1996) ha creat una ONG anomenada Bright The Soul Foundation, que treballa per al benestar de les comunitats marginades, amb l'objectiu d'inspirar i empoderar les persones. Al desembre de 2024 ha estat escollida una de les 100 Dones de la BBC.
Després d'haver presenciat al març de 2022 la mort del seu germà gran, brutalment assassinat en una disputa menor, i haver de veure com no hi havia ningú per fer-li l'acompanyament funerari, ella, lligant-se un turbant al cap, va dur a terme els darrers ritus per a ell. Aquesta experiència va conformar la seva decisió d'ajudar els que moren sols, oferint-los dignitat en la mort, i transformant així el ritual de l'acompanyament en la mort i en el dol. En els últims tres anys Pooja Sharma s'ha dedicat a fer els ritus funeraris per a milers de cossos no reclamats a Delhi. I per aquest motiu ha hagut d'encarar-se amb l'hostilitat i l'oposició de la seva comunitat i dels sacerdots, per tal com aquesta ha estat, també en l'hinduisme, una tasca fins ara reservada als homes. Tot i així, ha defensat el dret de donar a tothom la dignitat que es mereix, també en el moment de la mort; i ha prestat aquest servei també a persones d'altres confessions religioses, de qualsevol casta o cultura.
Sharma té un màster en treball social i treballava fins ara com a assessora del Sida a l'Hospital Safdarjung, de Delhi, però ha deixat aquesta feina per dedicar-se en temps complet al que considera la seva missió. Ha rebut des del primer moment el suport econòmic de la seva àvia, que te una pensió del govern, i del seu pare, que és conductor al metro de la ciutat. Ella mateixa hi ha dedicat els seus estalvis i, darrerament, ha començat a trobar suport econòmic en algunes persones.
La seva oenagè, Bright The Soul Foundation, es dedica a atendre les persones amb més dificultats. Així, facilita suport a la vellesa i protecció a la infància abandonada, a qui facilita l'educació necesària. També vetlla pel benestar ambiental i aporta articles de primera necessitat a qui els necessita.
La seva feina ha obtingut un reconeixement generalitzat, i ha cridat l'atenció sobre la resposta compassiva i resilient de les dones davant les dificultats i els reptes del món actual. Pooja Sharma té el seguiment de 350.000 persones a les xarxes socials, amb qui comparteix la seva tasca.

## Referències

* 1 2 3 4 «Who Is Pooja Sharma, Indian On BBC's 100 Most Inspiring Women List» (en anglès). NDTV, 04-12-2024. [Consulta: 10 gener 2025].
* 1 2 3 «Aruna Roy, Vinesh Phogat, and Pooja Sharma among BBC's 100 most inspiring women of 2024» (en anglès). The New Indian Express, 04-12-2024. [Consulta: 10 gener 2025].
* ↑ «Pooja Sharma From Delhi Listed Among BBC's 100 Most Inspiring Women; Here's What She Does» (en anglès). Mashable News, 04-12-2024. [Consulta: 10 gener 2025].
* 1 2 Gupta, Ridhima «This 26-year-old Delhi woman ensures final rites for kinless dead». The Times of India, 05-02-2024. ISSN: 0971-8257.